Цеплякі

**Цеплякі́** — вёска ў Беларусі, у басэйне ракі Чарнагосьніцы каля возера Ліпны (за 5 км на паўднёвы ўсход ад яго). Уваходзяць у склад Машканскага сельсавету Сеньненскага раёну Віцебскай вобласьці. Знаходзяцца за 10 км на захад ад Машкан, за 20 км на паўночны ўсход ад Сянна.
 
## Гісторыя
### Вялікае Княства Літоўскае
Упершыню ўпамінаюцца ў 1591 годзе як вёска Цеплакі пры падзеле маёнткаў Івана Іванавіча Сапегі паміж яго сынамі, якая адышла ў валоданьне Рыгора Сапегі — маёнтак Астроўна Віцебскага ваяводзтва Вялікага Княства Літоўскага. У XVIII ст. вёскай валодалі Пацеі.

### Пад уладай Расейскай імпэрыі
У выніку першага падзелу Рэчы Паспалітай 20 кастрычніка 1772 году Цеплякі апынуліся ў складзе Расейскай імпэрыі, у Аршанскай правінцыі Магілёўскай губэрні, з 2 жніўня 1773 году ў Сеньненскі павеце. з 22 сакавіка 1777 да 31 сьнежня 1796  у Сеньненскім павеце Магілёўскай губэрні (Магілёўскае намесьніцтва з 10 студзеня 1778 да 31 сьнежня 1796). З 31 сьнежня 1796 да 27 лютага 1802 году ў Сеньненскім павеце Беларускай губэрні. З 27 лютага 1802 году ў Машканскай воласьці Сеньненскага павету Магілёўскай губэрні. Вёска належала да прыходу Госьміраўскае Сьвята-Міхайлаўскай царквы (да 1839 году уніяцкай).

У XIX ст. маёнткам Астроўнам, да якога належалі Цеплякі, валодалі Плятэры.

У 1910 годзе сялянскай грамадзе вёскі Цеплякоў належала 411 дзесяцін зямлі. Сяляне вёскі адносіліся да прыходу Госьміраўскае Сьвята-Міхайлаўскай царквы й уваходзілі ў Круглянскае сялянскае таварыства.

З 14 верасьня 1917 году Цеплякі апынуліся ў Заходняй вобласьці Расейскай рэспублікі.

### Наіноўшы час
25 сакавіка 1918 году згодна з Трэцяй Устаўной граматай Цеплякі абвяшчаліся часткай Беларускай Народнай Рэспублікі. 1 студзеня 1919 году згодна з пастановай І зьезду КП(б) Беларусі яны ўвайшлі ў склад Беларускай ССР, аднак 16 студзеня Масква адабрала вёску разам зь іншымі этнічна беларускімі тэрыторыямі ў склад РСФСР, з траўня 1919 году ў Сеньненскім павеце Віцебскай губэрні.  

У сакавіку 1924 году Цеплякі вярнулі БССР, з 20 жніўня ў Застадольскім сельсавеце Сеньненскага раёну Віцебскай акругі, з 26 ліпеня 1930 году — Сеньненскі раён, з 12 лютага 1935 году — Багушэўскі раён, з 20 лютага 1938 году ў складзе Віцебскай вобласьці. 

У Другую сусьветную вайну пад нямецкай акупацыяй з 8 ліпеня 1941 году да 25 чэрвеня 1944 году. У жніўні 1943 году карнікі спалілі 25 двароў, забілі 16 жыхароў. 

Па вайне савецкія ўлады аднавілі калгас «Чырвоная Зорка», які ў 1950 годзе далучылі да калгасу «Сьцяг Леніна» з цэнтрам у вёскі Круглянах. 20 студзеня 1960 году Багушэўскі раён скасавалі, Застадольскі сельсавет далучылі да Сеньненскага раёну. З 1962 году вёска у складзе Обальскага сельсавету .

Да 2004 году Цеплякі ўваходзілі ў склад Обальскага сельсавету.

## Насельніцтва
* XIX стагодзьдзе: 1857 год —  93 чал. 
* XX стагодзьдзе: 1910 год — 37 двароў, 126 мужчын, 124 жанчыны; 1940 год — 30 двароў, 64 чал.
* XXІ стагодзьдзе: 2003 год — 5 двароў, 7 чал.
 
## Асобы
* Лілія Тамашова (*25 чэрвеня 1924, вёска Цеплякі — †18 траўня 2016, Менск) — літаратуразнаўца, пэдагог, аўтар мэтадычных дапаможнікаў.

## Крыніцы

## Літаратура
*  С. 608.
* 

Катэгорыя:Населеныя пункты Сеньненскага раёну
Катэгорыя:Машканскі сельсавет